钦定古今图书集成/明伦汇编/家范典/第054卷 > 《怀思赋》刘柔妻王氏
## 钦定古今图书集成/明伦汇编/家范典/第054卷 > 《怀思赋》刘柔妻王氏

超离亲而独寄，与忧愤而长俱，虽亮分以自勉，曾无
间乎须臾，思遥遥而忡惙，疾结滞乎肌肤。忆昔日之
欢侍，奉膝下而怡裕。集同生而从容，常欣泰以逸豫，
何运遇之偏否，独辽隔于修路，彼恒鸟之将分，犹哀
鸣以告离，况游子之眷慕，孰殷思之可靡。于是仲秋
萧索，蓐收西御，寒露宵零，落叶晨布。羡归鸿之提提，
振轻翼而高举。志渺渺而远驰，悲离思而呜咽。“彼迈
物而推移，何予思之难泄。”聊揽翰以寄怀，怅辞鄙而
增结。